钦定古今图书集成/明伦汇编/官常典/第524卷 > 刘思敬
## 钦定古今图书集成/明伦汇编/官常典/第524卷 > 刘思敬

按《元史刘斌传》：“斌子思敬，赐名哈八儿都，袭父职为
征行千户。世祖南征，从董文炳攻台山寨，先登中流
矢，伤甚，帝亲劳赐酒，易金符。中统二年，授武卫军千
户，从讨李璮，赐银六十锭。四年，授济南武卫军总管，
捕盗有功，又赐银千两。至元三年，授怀远大将军、侍
卫亲军左翼副都指挥使。四年，命筑京城。八年，授广”
威将军、西川副统军，佩金虎符。九年，宋嘉定守臣昝
万寿乘虚攻成都，哈八儿都邀击败之，战于青城，宋
兵大败，夺所俘二千人还。十二年，转同签行枢密院
事，复攻嘉定，取之，泸、叙、忠、涪诸部及巴县、筹胜、龟云、
石笋等寨十九族，及西南夷五十六部悉来降。十三
年，围重庆，败宋将张万，得其舟百馀。六月，泸州复叛，
哈八儿都妻子没焉。乃率兵讨擒其将任庆，攻破“盘
山寨，俘九千馀户，又获其将刘雄及王世昌等。夜入
东门巷战，杀王安抚等”，遂克泸州。复攻重庆，其将赵
牛子降，禽守臣张玨。十六年，蜀平，拜中奉大夫、四川
行省参知政事。行省罢，改四川北道宣慰使。十七年，
授正奉大夫、江西行省参知政事，治吉、赣盗，民赖以
安。二十年卒，年五十三。赠推忠宣力果毅功臣、平章
政事、柱国，封滨国公，谥“忠肃。”